
Aidoimmat asiat tehdään ilman mitään tavoitetta.

Ne tehdään pelkästään siksi, että täytyy.

– Sarjakuvataiteilija Alan Moore




SISÄLLYS

1. Suomi-hittien historiaa

2. Urpo: Teryleeniä

3. The Streets: Kestääkö siivet

4. Korroosio: Hei hei hei

5. Skädäm: Katujen kuningatar

6. Hitin reseptiä etsimässä

7. Tavaramarkkinat: Kevät

8. Kari Kuivalainen: Päivä kahden ihmisen

9. Pienet Miehet: 5 laiskaa auringossa

10. Pääkköset: Eläinrääkkäystä

11. Kirjailija sanoo, sanoittaja sanoittaa

12. Janos Valmunen: Bussipysäkillä

13. Nypykät: Lastenlaulu

14. Sepi Kumpulainen: Armotonta menoa

15. Taikapeili: Jos sulla on toinen

16. Lätkälaulut - hetken huumaa

17. Sydänmaa: Poppikoneet soimaan

18. Mieskone: Roosa ja kahdeksan muuta

19. XL5: Kaunis peto

20. Aknestik: Suomirokkia

21. Pikatiellä tähtiin

22. Darude: Sandstorm

23. Valvomo: Mikä kesä?




LUKIJALLE

Joskus syntyy hittikappale, joka on vahvasti hengissä vuosikymmenienkin jälkeen. Sellainen populaarimusiikin teos, jota voidaan kutsua ikivihreäksi tai klassikoksi. Sellainen, joka soi edelleen radiossa ja kerää jatkuvasti lisää kuunteluita suoratoistossa. Joitakin näistä lauletaan ilta toisensa jälkeen karaokessa, toiset ovat päässeet nuottikirjoihin asti. Rakastetuimmista lauluista tämänkin päivän suosikkiartistit tekevät cover-versioita.

Joissakin tapauksissa tekijä on synnyttänyt tällaisen hitin aivan itsekseen. Hän on saattanut tietää, että nyt tuli tavallista isompi onnistuminen, tai sitten hänellä ei ole ollut asiasta aavistustakaan.

Nykyään suosikkikappaleita tuotetaan myös bisnesvetoisesti ja isolla tiimillä. Näinkin voi syntyä kestävä hitti, useimmiten kuitenkin kuuntelulistojen päiväperhoja, tasalaatuista kauppatavaraa tämän päivän tarpeisiin.

Tämän kirjan biisitarinoissa tekijät avaavat klassikkobiisinsä syntymisen taustoja ja pohtivat menestyksen syitä. Mikä on se mystinen ainesosa, joka sellaiseen vaaditaan? Joskus biisiä nysvätään kuukausikaupalla, mutta saattaa käydä niinkin, että laulu syntyy kuin salaman iskusta. Kun soittaja ottaa kitaran käteensä, ja vartin päästä on valmista, ei ole kohtuutonta puhua jonkinlaisesta ihmeestä.

Mitä uraan tulee, toisinaan biisintekijä jättää yhden syvän raapaisun populaarimusiikin pintaan ja sitten unohtuu. Joidenkuiden ura taas jatkuu pienempien menestysten merkeissä. Juuri se iso menestyskappale saattaa pitää ammattilaisen leivänsyrjässä kiinni, vaikka se voi olla kiviriippakin. Edu Kettusen sanoin: ”Jokaisella on oma Lentäjän poikansa.”

Tämän kirjan musiikkikappaleita ei ole valittu absoluuttisen listamenestyksen perusteella. Sen sijaan mukaan on otettu näppituntumalta niitä kotimaisen popin ikivihreitä, jotka mahdollisimman moni suomalainen spontaanisti tunnistaa. Monessa tapauksessa tekijät niiden takana ovat jääneet vieraiksi eikä biisin nimikään välttämättä tule heti mieleen. Klassikoiden tekijät ovat kuitenkin muistamisen arvioisia. Toivottavasti tämän kirjan tarinat tuovat heidät vähän lähemmäksi innokkaita musiikin kuuntelijoita, sinuakin.

-Kirjoittaja




1. Suomihittien historiaa

Reilussa sadassa vuodessa musiikki on siirtynyt gramofonista suoratoistopalveluihin ja hitit lauluvihkoista soittolistoille. Tarjonta kasvaa ja välineet vaihtuvat, mutta fanitus on pysyvää. Ja jotkut musiikkikappaleet ovat aina suositumpia kuin toiset.

Rockia ja poppia edeltäneiden hittikappaleiden historia ulottuu Suomessa yli sadan vuoden taakse. Niiltä ajoilta muistetaan useimmiten gramofoni ja sillä soitettavat savikiekot. Suosituimpia schlaagereita eli iskusävelmiä levitettiin kuitenkin menestyksekkäästi myös nuotti- ja tekstivihkojen muodossa. Niitä painettiin sekä laillisesti että laittomasti. Kuuntelijat pääsivät laulamaan suosikkisävelmiään vaikka gramofoniin ei olisi ollut varaa. Nuottivihkojen avulla myös ammattimuusikot saivat ohjelmistoonsa kansainvälisiä menestyskappaleita. Päivän hittejä kopioitiin myös käsin, joskus jopa ulkomuistista.

Suomeksi lauletut kappaleet olivat 1900-luvun alussa useimmiten kansansävelmiä tai humoristisia kupletteja. Tansseissa ja muissa riennoissa saattoi säestäjänä olla mies, haitari ja jakkara -tyyppinen trio tai toisessa päässä skaalaa suuri tanssiorkesteri. Niitä oli erityisesti ennen sota-aikoja paljon. [1] Nuottivihkojen ja livemusiikin kautta hittibiisien idea syntyi tavallaan jo ennen levytetyn musiikin yleistymistä, myyntilistojen synnystä puhumattakaan. Osa vuosisadan alun klassikoista elää edelleen, osa on kadonnut täydellisesti heikkolaatuisten savikiekkojen myötä. Joidenkin suomalaisten gramofoniajan suosikkiartistien nimetkään eivät sano meille mitään.

Suomen kolmesta kaikkien aikojen myydyimmästä singlestä yksi on käännösiskelmä ja kaksi kansansävelmiä. Kaikkien aikojen ykkönen on Mauno Kuusiston vuonna 1959 levyttämä käännösiskelmä “Kertokaa se hänelle”, toisena Tuure Aran “Emma” vuodelta 1929 ja kolmantena Viljo Vesterisen “Säkkijärven Polkka” vuodelta 1939. Todellisuudessa viimeksi mainittu saattaa olla kaikkien aikojen soitetuin kotimainen kappale: sitä soitettiin jatkosodan aikana Yleisradion lähetysautolla yötä päivää estämään venäläisiä laukaisemasta radiomiinojaan. Listan ykkösen lisäksi monet tuoreemmatkin suomalaisiksi mielletyt klassikot ovat todellisuudessa käännösiskelmiä. Tällaisia ovat esimerkiksi Tapio Rautavaaran ”Kulkuri ja Joutsen” (”Lite grann från ovan, Ruotsi”), Taiskan ”Mombasa (”Ibo lelè”, Italia) ja useammankin artistin levyttämä ”Hyvää huomenta Suomi” (”City of New Orleans”, USA).

Gramofoni väistyi 1960-luvulla, kun Suomeenkin tulivat vinyylikiekot ja nykyaikainen levysoitin. Niissä neula ei kulunut loppuun kertakuuntelusta ja stereoääntäkin oli tarjolla. Vinyylisoittimella voitiin soittaa niin parin kappaleen singlejä kuin jopa tunnin verran musiikkia sisältäviä LP-levyjäkin. Näiden välimuoto oli extended play eli EP. Vinyylin suosio kulki rinnan rockin nousun kanssa. Musiikkialan setien ja tätien iskelmän suuntaan laimentamat rock-kappaleet vaihtuivat aidompaan tavaraan, kun sähkökitara tuli keskiöön ja nuorisobändejä alkoi syntyä. 1920-luvulla menestynyt “Emma” on linkki ikivanhojen tanssikappaleiden ja varhaisen suomalaisen rockin välillä: The Sounds -niminen teinipoikien rautalankabändi teki siitä hitin vuonna 1963. Bändi tuli tehneeksi myös suomalaisen musiikkiviennin historiaa, kun sinkun B-puolen kappaletta “Mandschurian Beat” myytiin Japanissa satoja tuhansia kappaleita. Keikkojakin olisi ollut tarjolla, mutta vanhemmilta ei hellinnyt lupaa Japanin-matkaan. [2] [3]

C-kasetin tuleminen markkinoille muutti musiikin kuluttamista merkittävästi. Enää suosikkibiisejä ei kuunneltu pelkästään kotona, vaan musiikki alkoi kulkea kätevästi mukana. 1970-luvulla kasetteja oli tarjolla huoltoasemillakin. Niitä kuunneltiin automatkoilla niin perusteellisesti, että nauha saattoi venyä tai paukahtaa poikki. Toinen C-kasetin mukanaan tuoma mullistus oli kotiäänittäminen. Populaarimusiikin tarjonta radiossa oli niukkaa ja nuorison suosimasta musiikista oli pulaa. Kasettisoittimen ja radion yhdistelmällä musadiggarit saattoivat ottaa biisejä talteen kasetille. Rockradion aloitettua Yleisradiossa vuonna 1980 äänittäminen oli huipussaan. Rec- ja play-nappien painalluksen ajoittamisen kanssa piti kuitenkin olla tarkkana. Ja jos Jake Nyman puhui biisin päälle, äänitys oli pilalla.

Radiossa ei siihen aikaan ollut kanavan rakentamia soittolistoja, joten toimittajan valinnoista riippuen kasetille saattoi tarttua erikoisempaakin tavaraa. Kasetit kuitenkin mahdollistivat nykyisten soittolistojen varhaisversion, kun moni kuuntelija koosti omista suosikeistaan kokoelmakasetteja. Seuraava askel kasettimusiikin kehityksessä oli vuonna 1979 markkinoille tullut Sony Walkman, jolla kuunteleminen onnistui vaikka hölkätessä. Pakettiin kuuluvat kuulokkeet toivat kuuntelemiseen myös yksityisyyttä. [4] Myöhemmin markkinoille tuli muitakin merkkejä. Yleinen vitsi oli, että suosittujen ”korvalappustereoiden” jälkeen tulevat silmälappuvideot. (Niinhän ne paljon myöhemmin tulivatkin, eivät tosin elokuvia, vaan pelejä varten.)

70–80-luvuilla kansan makuun olivat hittikokoelmat, erityisesti Finnhits-sarja. Vuosina 1974–1983 julkaistiin LP-levyinä ja C-kasetteina yhteensä 15 Finnhits-nimistä kokoelmaa. Useimmat solisteista olivat ennestään yleisölle tuttuja nimiä ja biisit useimmiten suomeksi tekstitettyjä hittejä maailmalta. Vexi Salmen ja Juha Vainion tapaiset hyväksi havaitut sanoittajat rustasivat nopealla aikataululla ulkomaisiin teoksiin suomenkieliset sanat, ja studiosta pukattiin valmista tavaraa liukuhihnalta. Samaa kaavaa käytettiin usein tunnetuimpien artistien soololevyilläkin. Käännöshittien taustalla olleita muusikoita on usein kutsuttu nimellä “Suomen komppi”. Vakiokaartin kokoonpano eli jonkin verran, mutta siihen kuului ainakin sellaisia nimiä kuin kitaristit Heikki Laurila ja Juha Björninen, basisti Heikki ”Häkä” Virtanen ja rumpali Tapani ”Nappi” Ikonen. Myöhemmin kuvioihin tullut Anssi Nykänen on soittanut rumpuja yli 5000 äänitetyn raidan taustalla. Rumpali, basisti ja kosketinsoittaja saattoivat äänittää jopa 12 biisin pohjat yhden työpäivän aikana. Finnhitsien suosiota rakennettiin TV-mainonnalla, ja niiden myyntimäärät olivat parhaimmillaan yli sadan tuhannen luokkaa. [5]

Hiteistä puhuttaessa ei pidä unohtaa myöskään joka toisen baarin nurkassa möykännyttä levyautomaattia eli jukeboxia. Se oli tärkeä kuuntelukanava ainakin niille, jotka panostivat kalliiden kotistereoiden sijasta keskiolueen eivätkä piitanneet albumikokonaisuuksista. Jukeboxit olivat osasyy siihen, että singlejä ylipäänsä julkaistiin. Suomalaiset ostivat kotiin LP-levyjä, mutta levyautomaateissa ja diskoissa soivat sinkut. Sen kylän ainoan jukeboxin merkitys hittimusiikin kuuntelussa oli siis suuri. Maaseudulla oli myös omanlaisensa maku, siellä automaatti saattoi sisältää jopa 80-prosenttisesti suomalaista musiikkia. Raha-automaattiyhdistys piti jukebox-soitoista tilastoja vuosina 1974–1989, ne kertovat, että ainakin Mikko Alatalo ja Irwin keräsivät baarikärpästen lanteista melkoisen kokonaispotin. Kertaluonteisempia jukebox-ykkösiä olivat esimerkiksi Bat & Ryyd ”Ehtaa tavaraa” -huumoripläjäyksellään. [6] [7]

Tanssikansalla on ollut omat kestosuosikkinsa: vuodesta 2000 alkaen tanssipaikkojen suosituin ikivihreä oli Rauli “Badding” Somerjoen “Paratiisi”, sittemmin ykköspaikalle on kiilannut Tuure Kilpeläisen “Autiosaari”. [8] On kiinnostavaa, että molemmat sijoittuvat jonnekin tanssimusiikin ja popin välimaastoon. Viime vuosina suomalaiseen äänimaisemaan on hiipinyt myös marketeissa taustamusiikkina soitettava pop. Enää ei tyydytä hissimusiikkiin, vaan kaupoissa soi sekä listabiisejä että niitä monelle sukupolvelle tuttuja ikivihreitä. Näitä ei soiteta sattumanvaraisesti, vaan niiden valitsemiseen on olemassa omat ammattilaisensa.

Levytetyn suomirockin ja -popin historiasta nousee esiin erityisesti kolme nimeä. Kotimaisen lauletun rockin menestyneimpiä pioneereja oli aikanaan Hurriganes. Laulukieli oli englanti, tosin 70-luvulla yleisölle kelpasi vähän huonompikin englanti, esimerkkinä vaikka Remu Aaltosen sanoittaman “Get Onin” rivi “Got to be a scoogie, bing bong bang”. Biisi löytyy vuonna 1974 julkaistulta albumilta “Roadrunner”, joka oli 170000 kappaleella Suomen myydyin äänite vuoteen 1985 asti. Suomenkielisten pop-hittien kantaisänä voidaan puolestaan pitää sekä tuotannon että numeroiden valossa Juhani Juice Leskistä. Vuosina 1974–1976 häneltä nousi listoille kokonaista seitsemän huumoripitoista rallia. Hänen ensimmäiset vakavat teoksensa Syksyn sävel ja Viidestoista yö myivät heikommin, mutta toisaalta juuri niistä tuli ikivihreitä. Syksyn sävel on edelleen ehdoton karaokestandardi, Viidestoista yö taas päätyi koulun laulukirjoihin, vaikka kertookin kahden viikon ryyppyputkesta. Hurriganesin kaikkien aikojen levymyyntiennätyksen murskasi Dingo, joka teki kotimaista historiaa myös teinihysterian alueella. Jo esikoisalbumi “Nimeni on Dingo” nousi listojen piikkipaikalle elokuussa 1984, mutta ”Kerjäläisten valtakunta” oli se albumi, joka teki uuden kaikkien aikojen ennätyksen. Bändin komein nousukiito kesti vain pari vuotta. Vaikka Neumannilla ja kumppaneilla on monta klassikkobiisiä, ne kaikki löytyvät kahdelta ensimmäiseltä levyltä. [9]

Vuonna 1985 ilmestyi ensimmäinen suomalainen CD-albumi, Riki Sorsan “Kellot ja peilit”, ja siitä käynnistyi hiljalleen siirtyminen pois vinyylilevyistä. Kymmenen vuotta myöhemmin vinyylien valmistus Suomessa loppui kun Finnvoxin levypuristamo lopetti toimintansa. [10] Vinyylin odotettiin kuolevan uuden, ylivoimaisen CD-formaatin myötä kokonaan, mutta se sinnitteli mitenkuten mukana. Maailmanlaajuisesti uusi vinyylibuumi alkoi vuoden 2007 tienoilla. [11] Nostalgia oli varmasti yksi syy vinyylin paluuseen, toinen oli se, että CD ei ollutkaan ikuisesti kestävä formaatti ja sen äänessä oli havaittu olevan omat puutteensa. Suomessa vinyylilevyjä alettiin valmistaa uudestaan vuonna 2021.

Nettiaika toi mukanaan taskuun mahtuvan Applen iPodin (2001) ja iTunesin, joka kehittyi pian yksittäisten kappaleiden myyntialustaksi. Vuonna 1999 oli aloittanut myös vertaisverkkosovellus Napster, jonka avulla käyttäjät jakoivat musiikkitiedostoja toisilleen ilman korvausta. Tämä lysti loppui kuitenkin lyhyeen kun palvelu suljettiin oikeuden päätöksellä heinäkuussa 2001. [12] Napsterin jalanjäljissä seurasivat kaupalliset suoratoistopalvelut, niistä merkittävimpänä Spotify, joka aloitti vuonna 2006.

Vaikka koskaan ei voi tietää mikä kappale menestyy, tänä päivänä hittitehtailun trendeihin kuuluu jonkinlainen varmistelu. Enää levyjä ei useinkaan tuoteta sillä mallilla, että säveltäjä keksii itsekseen melodian, tekstittäjä kirjoittaa siihen itsekseen tekstin ja sovittaja sovittaa. Nyt tehdään usein kokeneiden biisinikkareiden tiiminä, jonka koko voi olla enemmän kuin kolme ihmistä. Tiimillä on tietyt roolit, tyypillisesti mukana on ainakin topliner, joka vastaa laulumelodiasta ja tracker, joka tuottaa muita äänitettäviä elementtejä luomisprosessin aikana. Lisäksi mukana voi olla sanoittaja, joka hänkin saattaa puuttua sävelpuoleen. Usein lopullinen esittäjäkin on mukana biisiä rakentamassa.

Musiikkibisneksen isossa kuvassa on tapahtunut eri toimijoiden sulautumista yhteen. Kun samalla konsernilla on hallussaan koko ketju biisinteosta tuottamisen kautta radioon, telkkariin ja konsertteihin asti, mediatalon uusille biiseille saadaan ainakin hetkellistä menestystä. Loppujen lopuksi on kuitenkin kiinni itse kappaleesta sekä kuuntelijoista, tuleeko siitä klassikko. Kukaan ei voi varmuudella tietää, coveroivatko sitä parinkymmenen vuoden päästä uuden polven artistit omasta halustaan tai haluaako kansa laulaa sitä karaokessa.

Kotimaisten ja ulkomaisten hittien suhde on reilussa 50 vuodessa kääntynyt päälaelleen. Jako pop-, rock- ja iskelmägenreihin on veteen piirretty viiva, mutta karkeasti laskien vuoden 1973 myydyimmistä pop-/rockhiteistä 10 % oli Suomessa sävellettyjä, vuonna 2023 niitä oli 60 %. [13] Muinainen käännöskappaleiden dominanssi Suomen markkinoilla on historiaa. Samoin on osittain eilistä päivää suomalaisbändien ja -artistien pakkoenglanti maailmanmarkkinoilla. Metallia on myyty maailmalla pitkään suomeksi, mutta viime vuosina kansainvälisiksi hiteiksi on noussut myös popimpia kappaleita. Esimerkkejä näistä näistä ovat tietysti rakettinousun Euroviisujen kautta kokeneet suomenkielinen ”Cha Cha Cha” ja suomenruotsia Vöyrin murteella vääntävä ”Bara Bada Bastu”. Myös viraali-ilmiöksi kasvanut ”Ievan Polkka” on menestynyt Japania myöten. Sen ensimmäinen ylöskirjattu versio julkaistiin lauluvihkossa vuonna 1928, uutta paluuta oli rakentamassa kansanmusiikkiyhtye Loituma 1990-luvulla, sen versio alkoi levitä maailmalle 2000-luvun puolella. Kaikkein parhaiten on menestytty ilman mitään kieltä: Daruden instrumentaali Sandstorm on yli miljardia lähestyvine kuuntelumäärineen ihan oma lukunsa, siitä lisää luvussa 22.




2. Urpo:

Teryleeniä (1976)

Näin astun lattialle, ryhtiliikkeeni teen

Saa kohahdus muut perääntymään eteiseen

Oon taitaja tanssin joka vaatii treeniä

Kansakunta vaatii teryleeniä

Salamyhkäisen Urpon tarina alkoi siitä, kun legendaarinen Tasavallan Presidentti -yhtye oli tilapäisesti hajonnut ja solisti Eero Raittinen vailla bändiä. Syntyi funk- ja proge-elementtejä yhdistelevä Rotox. Sen muodostivat solisti Raittisen lisäksi kosketinsoittaja Hillel Tokazier, kitaristi Eero Lupari, basisti Uppe Siitonen ja rumpali Upi Sorvali. Tuottajana toimi Tommi Liuhala, joka oli pitänyt musiikkibisneksessä päässään monenlaista hattua. Levyjen tuottamisen lisäksi Liuhalan uraan on mahtunut esimerkiksi tv:n musiikkiohjelmien käsikirjoittamista ja juontamista. Laulutekstejäkin on syntynyt.

Liuhalan tuottama Rotox oli lyhytikäinen, eikä sen ainut LP:kään saanut osakseen erityistä huomiota. Kun bändin ura kuivui kasaan, Raittinen ja Tokazier ehdottivat Liuhalalle rock-klassikoita sisältävän levyn tekemistä nimellä ”Eero & Hille”. Levy tehtiin ja se sai nimekseen ”Good Rockin’ Tonight”. Klassinen rock alkoi siinä vaiheessa kuitenkin olla vähän eilistä päivää.

Joskus Good Rockin’ Tonightin tekemisen tienoilla pianisti Tokazier ja tuottaja-sanoittaja Liuhala alkoivat suunnitella duolle omaa, suomenkielistä materiaalia. Mieleen tuli parodioida menneiden vuosikymmenien amerikkalaista teinipoppia. Tältä pohjalta syntyi ”Teryleeniä”-nimisen biisin aihio. Kasetille tallennettua pianodemoa ja laulutekstiä kuuntelutettiin Eero Raittisella. Eero oli kuitenkin vielä progemoodissa eikä halunnut lähteä moista ironiaa tulkitsemaan. Laulajaehdokkaista pidettiin palaveri, jossa rumpali Sorvali suostui solistin rooliin, koska kertoi huumorimiehenä haluavansa ”tulla kuuluisaksi”.

Laulajahahmo oli biisintekijöiden sepittämän tarinan mukaan hyvännäköinen kaveri, josta levy-yhtiö oli leiponut laulajatähden. Yhtenä esikuvana oli amerikkalainen nuorisokomistus Fabian, joka 50-60-lukujen vaihteessa sekä lauloi että näytteli. Tästä lähtökohdasta sai alkunsa suomalainen laulutähti Urpo. Sorvalin ääniala oli korkea, mikä sopi mietittyyn genreen hyvin. Tosielämässä Sorvali oli todellinen monilahjakkuus: taitava rumpali, joka myös sävelsi, sovitti ja tuotti musiikkia sekä opetti tulevia lyömäsoittajia. Joukko hänen oppilaitaan nousi myöhemmin suomalaisten rumpaleiden ehdottomaan eliittiin.

Musiikkipiireissä Upi siis tunnettiin hyvin, musiikkia kuuntelevan kansan parissa ei niinkään. Siispä Urpo Tapani Sorvalin etunimi kelpasi sellaisenaan uuden, vähän mystisen laulutähden taiteilijanimeksi. Polyesteristä valmistettujen housujen mannekiiniksi hänet nosti Tommi Liuhala.

- Teryleenihousut olivat sellaiset tietystä kankaasta tehdyt kulmahousut. Kuulin, kun ystäväni nuori poika kommentoi jotain juttua, että ”se on ihan teryleeniä.” Eli farkkusukupolvi piti teryleenihousuja ihan naurettavina.

Koska Liuhala toimi kappaleessa sekä levy-yhtiön edustajana että tuottajana, hän katsoi parhaaksi tehdä tekstin salanimellä Eki Vesterinen.

- Olihan näitä pseudonyymejä Topi Kärjellä, Repe Helismaalla ynnä muilla montakin. Eki Vesterinen oli yhdistelmä [harmonikansoittaja] Vili Vesterisestä ja Eki-sedästä, joka oli kuuluisa nimikirjoitusten keräilijä. Se oli vaan semmoinen hetken assosiaatio, ei sillä ollut mitään tekemistä mun taustani kanssa. Myöhemmin tein kyllä tekstejä ihan omalla nimelläni.

Urpon menestyssinglen ja sitä seuranneen LP:n äänitti Parkville-studiossa Helsingin Puistolassa Dan Tigerstedt, joka on ollut tuottamassa kaikkiaan yli viittäsataa suomalaista albumia. Liuhala osallistui operaatioon omien sanojensa mukaan ”partiopojan innokkuudella”. Vaikka kappaleessa oil huumoria, musiikki tehtiin vakavissaan ja ammattilaisten voimin. Liuhala koki

